b'\n_START_ARTICLE_\nAnsa vanhemmille (vuoden 1998 elokuva)\n_START_SECTION_\nJuoni\n_START_PARAGRAPH_\nNick Parker (Dennis Quaid) ja Elizabeth James (Natasha Richardson) tapasivat ja meniv\xc3\xa4t naimisiin risteilyll\xc3\xa4 RMS Queen Elizabeth 2:lla. He saivat kaksostyt\xc3\xb6t, Hallien ja Annien (Lindsay Lohan), mutta pari erosi ja menetti yhteyden toisiinsa. Nick kasvatti Hallien Napan piirikunnassa Kaliforniassa viinitilalla ja kuuluisaksi h\xc3\xa4\xc3\xa4pukusuunnittelijaksi kohonnut Elizabeth kasvatti Annien Lontoossa. He eiv\xc3\xa4t kertoneet tyt\xc3\xb6ille toisistaan._NEWLINE_Risteilyn j\xc3\xa4lkeen tarina hypp\xc3\xa4\xc3\xa4 kahdentoista vuoden p\xc3\xa4\xc3\xa4h\xc3\xa4n kes\xc3\xa4\xc3\xa4n, jolloin Nick ja Elizabeth laittavat tyt\xc3\xb6t vahingossa samalle kes\xc3\xa4leirille. Kaksosten tavattua toisensa he alkavat tehd\xc3\xa4 toisilleen piloja, mik\xc3\xa4 kuitenkin p\xc3\xa4\xc3\xa4ttyy yhden leiriohjaajan langettua Hallien ansaan. Kaksoset erotetaan muista tyt\xc3\xb6ist\xc3\xa4 omaan m\xc3\xb6kkiins\xc3\xa4. Hallie ja Annie saavat yhdess\xc3\xa4 asuessaan tiet\xc3\xa4\xc3\xa4, ett\xc3\xa4 he syntyiv\xc3\xa4t samana p\xc3\xa4iv\xc3\xa4n\xc3\xa4 ja heill\xc3\xa4 molemmilla on revennyt h\xc3\xa4\xc3\xa4kuva vanhemmistaan. Tytt\xc3\xb6jen ymm\xc3\xa4rretty\xc3\xa4 kaksosuutensa he punovat juonen, jonka avulla voivat tavata aiemmin tuntemattomat vanhempansa._NEWLINE_Leirin p\xc3\xa4\xc3\xa4tytty\xc3\xa4 juoni onnistuu: Hallie l\xc3\xa4htee Lontooseen jossa h\xc3\xa4n tapaa \xc3\xa4itins\xc3\xa4, isois\xc3\xa4ns\xc3\xa4 ja hovimestari Martinin. Annie l\xc3\xa4htee Kaliforniaan jossa h\xc3\xa4n tapaa is\xc3\xa4ns\xc3\xa4, taloudenhoitaja Chessyn, Sammy-koiran ja Nickin nuoren morsiamen Meredithin (Elaine Hendrix), joka on kiinnostunut vain Nickin rahoista. Meredithiin turhautunut Annie soittaa Hallielle ja suostuttelee t\xc3\xa4m\xc3\xa4n tuomaan Elizabethin Kaliforniaan purkamaan kihlauksen. Pian kaikki muut paitsi Nick ja Meredith saavat tiet\xc3\xa4\xc3\xa4 vaihdosta ja heid\xc3\xa4n perheens\xc3\xa4 toivottaa heid\xc3\xa4t kyynelsilmin tervetulleiksi._NEWLINE_Aikomuksenaan saattaa Nick ja Elizabeth yhteen Annie, Hallie, Isois\xc3\xa4, Chessy ja Martin j\xc3\xa4rjest\xc3\xa4v\xc3\xa4t heille tapaamisen sanfranciscolaiseen hotelliin. Nick ja Elizabeth tapaavat toisensa vihdoin. Nick saa tiet\xc3\xa4\xc3\xa4 vaihdosta ja kaksoset j\xc3\xa4rjest\xc3\xa4v\xc3\xa4t vanhemmilleen kynttil\xc3\xa4illallisen jahdilla, joka on koristeltu muistuttamaan heid\xc3\xa4n ensitapaamistaan. P\xc3\xa4iv\xc3\xa4llisell\xc3\xa4 Elizabeth sanoo ettei Nick seurannut h\xc3\xa4nt\xc3\xa4 h\xc3\xa4nen l\xc3\xa4hdetty\xc3\xa4\xc3\xa4n. He tekev\xc3\xa4t suunnitelmia siit\xc3\xa4, kuinka kaksoset voisivat viett\xc3\xa4\xc3\xa4 yhdess\xc3\xa4 lomia, mutta p\xc3\xa4\xc3\xa4tt\xc3\xa4v\xc3\xa4t olla jatkamatta omaa suhdettaan._NEWLINE_Hallie ja Annie eiv\xc3\xa4t pid\xc3\xa4 ajatuksesta, joten he pakottavat vanhempansa viem\xc3\xa4\xc3\xa4n heid\xc3\xa4t leireilem\xc3\xa4\xc3\xa4n olemalla kertomatta kumpi on kumpi. Elizabethin suostuteltua Nickin ottamaan mukaan Meredithin h\xc3\xa4nen sijastaan, kaksoset tekev\xc3\xa4t Meredithille joukon kepposia. Meredith raivostuu ja pakottaa miehen valitsemaan h\xc3\xa4nen ja tyt\xc3\xa4rtens\xc3\xa4 v\xc3\xa4lill\xc3\xa4. Nick valitsee kaksoset ja Meredith purkaa kihlauksen._NEWLINE_Meredithin l\xc3\xa4hdetty\xc3\xa4 Nick n\xc3\xa4ytt\xc3\xa4\xc3\xa4 Elizabethille viinikokoelmansa, johon kuuluu my\xc3\xb6s se jota he joivat h\xc3\xa4iss\xc3\xa4\xc3\xa4n. Elizabeth liikuttuu eleest\xc3\xa4 ensin, mutta muuttaa mielens\xc3\xa4 ja palaa Lontooseen Annien kanssa. Kuitenkin Elizabethin ja Annien p\xc3\xa4\xc3\xa4sty\xc3\xa4 kotiin he l\xc3\xb6yt\xc3\xa4v\xc3\xa4t sielt\xc3\xa4 heit\xc3\xa4 odottavat Hallien ja Nickin, jotka lensiv\xc3\xa4t sinne heit\xc3\xa4 nopeammin. Elizabeth on uusista h\xc3\xa4ist\xc3\xa4 peloissaan, mutta h\xc3\xa4n luottaa Nickin itsevarmuuteen._NEWLINE_Lopputeksteiss\xc3\xa4 on kuvia Nickin ja Elizabethin toisista h\xc3\xa4ist\xc3\xa4 QE2:lla, joissa kaksoset ovat morsiusneitoja. Lis\xc3\xa4ksi kuvissa n\xc3\xa4kyy Martin antamassa Chessylle kihlasormusta.'